CELEX: 32017R1329
Language: et
Date: 2017-07-17 00:00:00
Title: Komisjoni rakendusmäärus (EL) 2017/1329, 17. juuli 2017, millega muudetakse nõukogu määruse (EÜ) nr 32/2000 I lisa seoses tingimustega GATTiga seotud liidu tariifikvoodi kasutamiseks, mis on Ameerika Ühendriikidele eraldatud mujal nimetamata toiduvalmististe jaoks

18.7.2017   
            
            
               ET
            
            
               Euroopa Liidu Teataja
            
            
               L 185/29
            
         KOMISJONI RAKENDUSMÄÄRUS (EL) 2017/1329,
   17. juuli 2017,
   millega muudetakse nõukogu määruse (EÜ) nr 32/2000 I lisa seoses tingimustega GATTiga seotud liidu tariifikvoodi kasutamiseks, mis on Ameerika Ühendriikidele eraldatud mujal nimetamata toiduvalmististe jaoks
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 17. detsembri 1999. aasta määrust (EÜ) nr 32/2000, millega avatakse GATTiga seotud ühenduse tariifikvoodid ja teatavad muud ühenduse tariifikvoodid, sätestatakse nende haldamine, kehtestatakse üksikasjalikud sätted nende kvootide muutmiseks või kohandamiseks ning tunnistatakse kehtetuks nõukogu määrus (EÜ) nr 1808/95, (1) eelkõige selle artikli 9 lõike 1 punkti b esimest taanet,
   ning arvestades järgmist:
   
               (1)
            
            
               Liidu ja Ameerika Ühendriikide vahel nõukogu otsusega 2013/125/EL (2) sõlmitud lepingu tulemusena muudeti komisjoni rakendusmäärusega (EL) nr 624/2013 (3) määruse (EÜ) nr 32/2000 I lisa, et avada GATTiga seotud uus tariifikvoot (1 550 tonni) Ameerika Ühendriikidest pärit mujal nimetamata või CN-koodi 2106 90 98 alla kuuluvate toiduvalmististe liitu importimise kohta; muudetud määrust kohaldatakse alates 1. juulist 2013.
            
         
               (2)
            
            
               Kuna tariifikvoodid jaotatakse riikidele vastavalt kaupade päritolule, peeti asjakohaseks vastavalt asjaomastele liidu õigusaktidele mittesooduspäritolu kohta sätestada määruse (EÜ) nr 32/2000 I lisas kohustus esitada päritolusertifikaat, kui deklaratsioon vabasse ringlusse lubamiseks on tehtud toiduvalmististe kohta, millega kasutatakse uut tariifikvooti.
            
         
               (3)
            
            
               Ameerika Ühendriigid palusid 26. aprilli 2016. aasta kirjaga selle kohustuse siiski välja jätta. Kirjas selgitati, et tariifikvoodi alla kuuluvaid tooteid eksporditakse kõikjalt Ameerika Ühendriikidest, ning kuigi päritolusertifikaatide väljaandmine on detsentraliseeritud, muudavad sellise paberdokumendipõhise sertifitseerimissüsteemi jaoks vajalikud vahendid kõnealuse ülesande liiga koormavaks.
            
         
               (4)
            
            
               Seoses ohuga, et kõnealuse kohustuse kõrvaldamise korral võidakse antud tariifikoodi raames importida tooteid, mis ei pärine Ameerika Ühendriikidest, võimaldab määruse (EL) nr 952/2013 (4) artikkel 61 tolliametnikel juba praegu nõuda deklarantidelt kauba päritolu tõendamist muu tõendiga kui päritolusertifikaat vastavalt komisjoni rakendusmääruse (EL) 2015/2447 (5) artiklitele 57, 58 ja 59. Eeskirjade nõuetekohast kohaldamist saab seega tagada isegi siis, kui päritolusertifikaadi esitamise kohustus halduskoormuse vähendamise eesmärgil kõrvaldatakse.
            
         
               (5)
            
            
               Seepärast, arvestades neid erandlikke asjaolusid, on asjakohane lubada kõnealuste toodete importijatel kasutada tariifikvooti, ilma et neil peaks olema päritolusertifikaat.
            
         
               (6)
            
            
               Määrust (EÜ) nr 32/2000 tuleks seepärast vastavalt muuta.
            
         
               (7)
            
            
               Käesoleva määrusega ette nähtud meetmed on kooskõlas tolliseadustiku komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 32/2000 I lisas reast järjekorranumbriga 09.0096 ja veerust pealkirjaga („Tollimaksumäär (%)“ jäetakse välja joonealune märkus tekstiga „Tariifikvoodi kasutamiseks tuleb esitada Ameerika Ühendriikide pädevate asutuste väljastatud päritolusertifikaat kooskõlas määruse (EMÜ) nr 2454/93 artiklitega 55–65.“
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 17. juuli 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  EÜT L 5, 8.1.2000, lk 1.
   
      (2)  Nõukogu 25. veebruari 2013. aasta otsus 2013/125/EL Euroopa Liidu ja Ameerika Ühendriikide vahelise kirjavahetuse vormis lepingu (vastavalt 1994. aasta üldise tolli- ja kaubanduskokkuleppe (GATT) XXIV artikli lõikele 6 ja XXVIII artiklile seoses kontsessioonide muutmisega Bulgaaria Vabariigi ja Rumeenia loendis nende Euroopa Liiduga ühinemise käigus) sõlmimise kohta (ELT L 69, 13.3.2013, lk 4).
   
      (3)  Komisjoni 27. juuni 2013. aasta rakendusmäärus (EL) nr 624/2013, millega muudetakse nõukogu määruse (EÜ) nr 32/2000 I lisa seoses Ameerika Ühendriikidele eraldatud uue, GATTiga seotud liidu tariifikvoodiga mujal nimetamata toiduvalmististe jaoks (ELT L 177, 28.6.2013, p. 21).
   
      (4)  Euroopa Parlamendi ja nõukogu 9. oktoobri 2013. aasta määrus (EL) nr 952/2013, millega kehtestatakse liidu tolliseadustik (ELT L 269, 10.10.2013, lk 1).
   
      (5)  Komisjoni 24. novembri 2015. aasta rakendusmäärus (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad (ELT L 343, 29.12.2015, lk 558).